Penculikan Pamela Ling Yueh

Pada 9 April 2025, Datin Seri Pamela Ling Yueh diculik ketika dalam perjalanan ke ibu pejabat Suruhanjaya Pencegahan Rasuah Malaysia (SPRM) di Putrajaya, Malaysia, untuk membantu satu siasatan berkenaan penggubahan wang haram yang juga melibatkan suaminya.

 Latar belakang 

 Penyiasatan asal 
Datin Seri Pamela Ling Yueh berumur 42 tahun, serta suaminya, Thomas Hah Tiing Siu, kedua-duanya merupakan ahli perniagaan asal Sarawak, disoal siasat oleh SPRM berkenaan satu kes rasuah dan pengubahan wang haram sejak Mei 2024. Namun begitu, kedua-dua mereka didakwa SPRM bahawa mereka ingkar arahan untuk memberi kerjasama, menyebabkan waran tangkap dikeluarkan pada Disember. Pada 8 Januari, Ling ditahan di Singapura lalu dihantar semula ke Malaysia oleh pihak berkuasa negara itu.

Walau bagaimanapun, peguam wakil, Sangeet Kaur Deo, pula menafikan dakwaan itu, dan sebaliknya menyatakan bahawa Ling "ditekan" oleh SPRM berkenaan hal peribadi dengan suaminya berbanding kes disiasat. Hari kelmarin sebelum penculikan, pihak peguam memfailkan semakan kehakiman terhadap SPRM atas dasar dakwaan penyalahgunaan kuasa mereka terhadapnya.

 Penculikan 
Pada 9 April 2025, Ling menaiki kenderaan tempah Grab dari Velocity Tower di Cheras ke ibu pejabat SPRM di Putrajaya untuk membantu siasatan SPRM. Ketika dalam perjalanan, dikatakan oleh pemandu selaku saksi bahawa tiga buah kenderaan memintas mereka ketika menghampiri destinasi, dengan para penumpang kemudiannya keluar berpakaian seperti polis untuk menahan Ling kononnya susulan satu laporan polis. Mereka kemudiannya menculik Ling serta merampas kad pengenalan serta lesen memandu pemandu. Setelah gagal hadir ke ibu pejabat serta gagal dihubungi peguam, beliau kemudiannya melaporkan kehilangan Ling di balai polis Putrajaya tidak lama kemudian, serta di Seri Kembangan pada hari keesokannya.

 Rujukan 

Kategori:April 2025 di Malaysia
Kategori:Penculikan di Malaysia
Kategori:2025 di Putrajaya
Kategori:Suruhanjaya Pencegahan Rasuah Malaysia
Kategori:Jenayah 2025 di Malaysia